One of These Days

„One of These Days“ () — ინგლისური პროგრესული როკ-ჯგუფ პინკ ფლოიდის 1971 წლის ალბომის Meddle პირველი კომპოზიცია. სიმღერის სარეკლამო სინგლი შეზღუდული რაოდენობით გამოიცა შტატებში და ბრიტანეთში, 1971 წლის ოქტომბერ-ნოემბერში.

 ისტორია 

კომპოზიციის ერთადერთი ფრაზა „One of these days, I'm going to cut you into little pieces“ (ხმა ნიკ მეისონს ეკუთვნის) არის სწრაფი ტემპით ჩაწერილი, მაგრამ შემდგომში ეს ხმა შეანელეს და ხმამ უცნაური ეფექტი შეიძინა, რომელიც ერწყმის კომპოზიციის დაძაბულ განწყობას.

დეივიდ გილმორი:

როჯერმა ბასზე Binson-ის მეშვეობით დაუკრა და ასე მივიღეთ One of These Days - უბრალოდ ასე მოხდა.

კომპოზიცია იწყება ქარის ხმით, რომლის იმიტირებაც სტუდიური საშუალებებით მოახდინეს. ორი ბას-გიტარიდან ერთ-ერთის ხმა უფრო დაწეულია. გილმორის თქმით, ეს მხოლოდ იმიტომ იყო, რომ საკრავს ძველი სიმები ჰქონდა და, როდესაც მათ გააგზავნეს ერთ-ერთი მენეჯერი სიმების საყიდლად, მან ამჯობინა მეგობარ გოგონასთან ერთად გასეირნება.

ბას-გიტარა ორ არხზეა ჩაწერილი - გილმორის პარტია ერთ არხში ისმის, როჯერ უოტერსის - მეორეში. მეოთხე წუთზე ჟღერს მელოდია, რომელიც ახლოს არის სერიალის „Doctor Who“ თემასთან.

დეივიდი:

შენსა და ექოს შორის თითქოს რიტმს ქმნი. თავდაპირველად მხოლოდ ეს ხმა იყო. მერე ჩავწერეთ და კომპოზიციას არ ჰგავდა, ამიტომ კიდევ ერთი ჩავწერეთ, მძიმე ვიბრირებით - აი იმ შუა სექციით, რომელიც შემდეგ დავამონტაჟეთ. მერე კი დავამატეთ გიტარები და ორგანები.

როჯერი:

ყოველთვის მაოცებდა მარტი რამე - თუკი ჟღერს ექოს შეყოვნების ეფექტი - გონკ, გონკ, გონკ, გონკ, შეგიძლია  დაამატო - გონკ, გა გა, გონკ, გა გა. რიტმს შენ მაგივრად ქმნის მცირე მოწყობილობა.

„Guitar Magazine“-თან საუბრისას დეივიდი აღნიშნავდა, რომ ჩაწერისას გამოიყენა Fender Stratocaster და Lewis-ის ეფექტი. ბოლოს კი დაემატა ქარის ხმაური დასაწყისსა და ფინალში. როჯერი:

უმარტივესი რამ ყოველთვის ყველაზე კარგია. მაგალითად, ქარის ხმა One of These Days-ის დასაწყისში ძალიან ეფექტურია.

სახელწოდება, რომელიც აგრეთვე კომპოზიციის ერთადერთი სტრიქონია, როჯერმა მოიტანა. 1987 წელს ერთ-ერთმა მსმენელმა მას ჰკითხა, თუ ვისი დაჭრა სურდათ. როჯერმა გაიხსენა, რომ არსებობდა დიჯეი ჯიმი იანგი. 1970-იანების დასაწყისში უოტერსს უყვარდა მისი საუბრების ჩანაწერების დაჭრა და აბსურდული თანმიმდევრობით კონცერტების დროს გაშვება. სტუდიაში ჯგუფი თავად ატარებდა ექსპერიმენტებს მისი ხმით, რომელიც თავდაპირველად ამ ნომერს ახლდა. 70-იანების დასაწყისში ჯგუფის კონცერტების შესავალში ჟღერდა იანგის რადიოგადაცემის „Family Favourites“ ნაწყვეტების მონტაჟებიც.

საკონცერტო ვერსიები

პირველად კომპოზიცია შესრულდა 1971 წლის 12 ივნისს და შემდგომში სრულდებოდა 1973 წლის კონცერტების ჩათვლით. ჯგუფმა იგი დააბრუნა 1987-1989 წლების ტურნეში და, რა თქმა უნდა, 1994 წელს. 80-90-იანებში მისი შესრულებისას ჰაერში ჩნდებოდა გასაბერი ღორები. 1970-იანებში კომპოზიციის შესრულებისას სტუდიურ ვერსიასთან შედარებით უფრო მკაცრი, სწრაფი რიტმი გამოიყენებოდა. იმავე ტიპის შესრულება წარმოდგენილია ფილმში Pink Floyd Live at Pompeii, სადაც ნიკ მეისონს დაკვრის დროს ჯოხიც უვარდება (რომელსაც იგი იმავე წამს ცვლის).

2016 წელს კომპოზიცია დაბრუნდა დეივიდ გილმორის ტურნეში, ვროცლავის კონცერტიდან მოყოლებული. 2016 წლის ამერიკული კონცერტებიდან მოყოლებული როჯერმა ნომერი საკუთარ პროგრამაშიც შეიტანა.

მუსიკალური ვიდეო

1972 წელს მხატვარ იენ იმზის მიერ  „One Of These Days“-ის მიხედვით შეიქმნა ანიმაციური რგოლი, რომელიც აგრეთვე წარდგენილი იყო ანიმაციის ვიდეოკომპილაციაში „Fantastic Animation Festival“. 1974 წელს იგი გადაცემაში „The Old Grey Whistle Test“ აჩვენეს. ჯგუფის წევრებმა, იხილეს რა ეს რგოლი, იმზს შეუკვეთეს „Time“-ის ანიმაციური თანხლება.

2016 წელს ვიდეო პირველად გამოიყენეს პროექციის სახით კომპოზიციის შესრულებისას, დეივიდ გილმორის ტურნეს Rattle That Lock Tour დროს, დაწყებული ვროცლავის კონცერტით.

 სიმღერების სია 

One Of These Days - 5:50 	
Fearless - 6:03

პერსონალი
 დეივიდ გილმორი – გიტარა, სლაიდ გიტარა, ბას გიტარა (მარჯვენა არხი)
 როჯერ უოტერსი – ბას გიტარა (მარცხენა არხი)
 ნიკ მეისონი – დასარტყმელი საკრავები, ფირის ეფექტები, ფრაზა, თეფშები
 რიჩარდ რაიტი – ჰემონდის ორგანი, ფორტეპიანო, ხმოვანი ეფექტები

 სქოლიო 

კატეგორია:პინკ ფლოიდის სიმღერები
კატეგორია:1971 წლის სინგლები
კატეგორია:პროგრესული როკ-სიმღერები
კატეგორია:1971 წლის სიმღერები
კატეგორია:სიმღერები დეივიდ გილმორის ავტორობით
კატეგორია:სიმღერები როჯერ უოტერსის ავტორობით